Carlos Vinícius

Carlos Vinícius Alves Morais (sündinud 25. märtsil 1995 Bom Jesus das Selvases) on Brasiilia jalgpallur, kes mängib ründajana Türgi kõrgliigaklubis İstanbuli Galatasaray.

Ta alustas klubikarjääri Brasiilias. 2017. aastal suundus ta Brasiilia klubist Grêmio Esportivo Anápolis laenule Portugali esiliiga klubisse Real. Hooajal 2017–18 lõi ta liigas 19 väravat, millega oli liigas väravaküttide arvestuses teisel kohal. Real jäi sel hooajal aga liigas viimaseks ja langes madalamasse liigasse.

2018. aasta jaanuaris sõlmis ta lepingu Itaalia kõrgliiga klubiga Napoli. Leping jõustus sama aasta juulis ning ta lõi Napoli meeskonnas hooajaeelses sõprusmängus värava Carpi vastu. Hooaja 2018–19 esimeses pooles mängis ta laenul Portugali kõrgliiga klubis Rio Ave, kus lõi 14 mänguga kaheksa väravat. 2019. aasta jaanuaris suundus ta laenule Prantsusmaa kõrgliiga klubisse Monaco, lüües 15 mänguga kaks väravat.

2019. aasta juulis sõlmis Carlos Vinícius viieaastase lepingu Portugali kõrgliiga klubiga Lissaboni Benfica."Welcome, Carlos Vinícius!". S.L. Benfica. 20.7.2019. Vaadatud 24.6.2020 Üleminekusumma oli 17 miljonit eurot. Hooajal 2019–20 lõi ta Portugali kõrgliigas 18 väravat ning oli kahe teise mängija kõrval liiga suurim väravakütt. Hooajal 2020–2021 mängis ta laenul Inglismaa kõrgliigaklubis Tottenham Hotspur. Ainsa värava lõi ta Hotspuri meeskonnas Inglismaa kõrgliigas 21. märtsil 2021 mängus Aston Villa vastu. Edukam oli ta UEFA Euroopa Liigas, kus ta oli kuue väravaga Harry Kane'i järel klubi paremuselt teine väravakütt. Hooajal 2021/22 oli ta laenul Hollandi kõrgliigaklubis PSV Eindhoven.

2022. aasta septembris sõlmis ta kolmeaastase lepingu Inglismaa kõrgliigaklubiga Fulham. Hooajal 2022/23 lõi ta Inglismaa kõrgliigas viis väravat. 2024. aasta veebruaris läks ta kuni hooaja lõpuni laenule  Galatasaraysse.

 Saavutused 
Benfica
Supertaça Cândido de Oliveira: 2019

 Viited 

 Välislingid 
 Profiil Lissaboni Benfica kodulehel

Kategooria:Brasiilia jalgpallurid
Kategooria:Rio Ave FC mängijad
Kategooria:AS Monaco FC jalgpallurid
Kategooria:Lissaboni Benfica jalgpallurid
Kategooria:Tottenham Hotspur FC mängijad
Kategooria:PSV Eindhoveni mängijad
Kategooria:Fulham FC mängijad
Kategooria:Galatasaray SK mängijad
Kategooria:Primeira Liga mängijad
Kategooria:Ligue 1 mängijad
Kategooria:Premier League'i mängijad
Kategooria:Eredivisie mängijad
Kategooria:Süper Ligi mängijad
Kategooria:Sündinud 1995